Document ID: /roh_data/filtered/fineweb-2-filterrobots_roh.jsonl.gz/34570

Las scolas serradas, la sortida stritgada, emnas e mais a chasa, en chombra, en il homeoffice, nagin sport en gruppa, mascrinas, s’inscuntrar be en la rait. L’onn da corona ha pretendì bler da la giuventetgna ch’è en ina fasa da la vita, nua ch’il sa barattar cun collegas, amis ed amias è uschè impurtant. Co vai cun giuvnas e giuvens? Psichicamain, en scola, en l’emprendissadi, a chasa?
Cun questas dumondas essan nus ids a Glion tar scolaras e scolars dal Center da formaziun Surselva, a Scuol tar in emprendist che stat curt avant l’examen final da cuschinier ed a Ftan en la classa da sport da l’Institut Otalpin.. Co han ellas passentà quest davos ’onn? Sin tge han els stuì renunziar, tge siemis e tge finamiras stritgar? E cun tge sentiments guardan ellas ed els en il futur? Sper giuvnas e giuvens raquinta era Reto Mischol dals Servetschs psichiatrics dal Grischun da sias experientschas ed enconuschientschas da l’onn da corona. Il schefpsicolog en la partiziun psichiatria d’uffants e giuvenils ha constatà in augment signifitgant da problems psichics tar la giuventetgna en il Grischun.
» cuntrasts: https://rtr.ch/play/tv/redirect/detail/3c6b3d42-9fbf-4f88-ace1-076fc4838796